

KESKUSTAN VALTUUSTORYHMÄN OHJESÄÄNTÖ

Valtuustoryhmän tarkoitus 1 §

**xxxxxxx** kunnan valtuustossa toimiva Suomen Keskusta r.p:n valtuustoryhmä noudattaa näitä sääntöjä. Valtuustoryhmästä käytetään tässä säännössä nimitystä ryhmä.

Ryhmän toiminnan tarkoituksena on yhdessä kunnallisjärjestön kanssa edistää keskustalaisten arvojen ja tavoitteiden toteutumista kunnan päätöksenteossa, vahvistaa hyvää hallintoa ja selkeitä toimintatapoja sekä lisätä kuntalaisten luottamusta, arvostusta ja mielenkiintoa kunnallispolitiikkaa kohtaan.

Ryhmän jäsenet 2 §

Keskustan valtuustoryhmän jäseniä ovat Keskustan ehdokaslistalta valitut valtuutetut ja muut valtuutetut, jotka valtuustoryhmä ja kunnallisjärjestön johtokunta ryhmän jäseniksi kutsuvat. Kunnassa, jossa on enintään viisi valtuutettua, ryhmän voivat muodostaa valtuutetut ja varavaltuutetut yhdessä.

Järjestäytymiskokous 3 §

Kuntavaalien jälkeen pidettävän ryhmäkokouksen kutsuu koolle kunnallisjärjestön puheenjohtaja tai, mikäli kunnallisjärjestöä ei ole, kunnallisjärjestön tehtäviä hoitavan perusjärjestön puheenjohtaja viimeistään vaalivuoden huhtikuun loppuun mennessä. Kokoonkutsuja johtaa kokousta siihen saakka, kunnes ryhmä on järjestäytynyt.

Ryhmällä on puheenjohtaja, varapuheenjohtaja ja sihteeri. Tarvittaessa ryhmä voi valita muitakin toimihenkilöitä.

4 §

Vaalikauden aikana ryhmä järjestäytyy vuosittain kunkin vuoden tammikuussa. Kokouksen koollekutsujana toimii edellisen vuoden puheenjohtaja.

Kuntien järjestäytymiskokouksiin valmistautuminen 5 §

Välittömästi kuntavaalien jälkeen kunnallisjärjestön johtokunta ja valtuustoryhmä yhdessä asettavat tavoitteet muiden puolueiden kanssa käytäviin neuvotteluihin ja valitsevat yhteiset neuvottelijat.

6 §

Kunnallisjärjestön johtokunta ja valtuustoryhmä valmistelevat kunnallisjärjestön kokoukselle pohjaesityksen kunnallisiin hallintoelimiin valittavista Keskustan edustajista.

Kunnallisjärjestön johtokunnan ja valtuustoryhmän yhteisessä kokouksessa on kullakin johtokunnan jäsenellä ja valtuutetulla yksi (1) ääni. Puolueen ehdotuksen henkilöistä kunnallisiin hallintoelimiin tekee kunnallisjärjestön kokous. Jos ryhmä poikkeaa kunnallisjärjestön kokouksessa hyväksytystä ehdotuksesta, ryhmän on annettava siitä selvitys kunnallisjärjestölle.

Päätöksenteko ryhmässä 7 §

Ryhmä on päätösvaltainen, kun kokous on laillisesti koolle kutsuttu ja paikalla on puheenjohtaja tai varapuheenjohtaja ja yhteensä vähintään puolet ryhmän jäsenistä.

8 §

Ryhmän päätökseksi tulee läsnä olleiden jäsenten enemmistön mielipide. Äänten mennessä tasan päätökseksi tulee se mielipide, johon ryhmän puheenjohtaja on yhtynyt, paitsi vaaleissa arpa. Vaalit toimitetaan suljetuin lipuin.

Ryhmän jäsenten on noudatettava ryhmän päätöksiä. Jäsenellä on oikeus poiketa ryhmän päätöksistä, jos hän on ilmoittanut ryhmäkokouksessa eriävän mielipiteensä ja pyytänyt sen merkittäväksi pöytäkirjaan.

Jos valtuustossa syntyy tilanne, johon ryhmällä ei ole ennakolta päätettyä kantaa ja jos asian tärkeys vaatii, ryhmän ohjeellisen äänestyskäyttäytymisen ratkaisee puheenjohtaja kartoitettuaan ryhmän jäsenten mielipiteet.

Ryhmän jäsenen, joka on esteellinen käsittelemään asiaa valtuustossa, on pidättäydyttävä päätöksenteosta siinä asiassa myös ryhmän kokouksessa.

Ryhmän kokoukset 9 §

Ryhmän kokoukset kutsuu koolle puheenjohtaja tai hänen estyneenä ollessaan varapuheenjohtaja. Ryhmä on välittömästi kutsuttava koolle, jos 1/3 ryhmän jäsenistä sitä vaatii.

Säännöllisistä ryhmäkokouksista sovitaan vuoden alussa. Näihin kokouksiin ei tarvitse toimittaa erillistä kokouskutsua.

Säännöllisten kokousten lisäksi ryhmä voi pitää kokouksia tarpeen vaatiessa, jolloin kokouskutsu esityslistoineen toimitetaan ryhmän jäsenille.

10 §

Varavaltuutettu voi osallistua ryhmän kokouksiin siten, kuin ryhmä siitä päättää. Päätöksentekoon varavaltuutettu osallistuu vain silloin, kun hän osallistuu asian käsittelyyn valtuustossa varsinaisen valtuutetun sijasta. Pienissä, enintään viiden valtuutetun valtuustoryhmissä on varavaltuutetut aina kutsuttava ryhmän kokouksiin.

Kunnallisjärjestön puheenjohtaja, sihteeri ja tiedotussihteeri on aina kutsuttava valtuustoryhmän kokouksiin. Kokoukseen voidaan kutsua myös muita asiantuntijoita. Asiantuntijat ja muut läsnäolijat eivät kuitenkaan saa osallistua ryhmän päätöksentekoon. Ryhmä voi pitää kokouksensa myös avoimina.

Yhteistyö 11 §

Keskustan kunnallispolitiikkaa kunnassa johtaa kunnallisjärjestö. Kunnallisjärjestö hyväksyy ennen vaaleja kuntavaaliohjelman, joka ohjaa valtuustoryhmän nelivuotiskauden toimintaa.

Valtuuston käsittelyyn tulevat luonteeltaan periaatteelliset kysymykset käsitellään kunnallisjärjestön/kunnallisjärjestön johtokunnan ja valtuutettujen yhteisessä kokouksessa.

Kunnallisjärjestöllä on oikeus käsitellä asioita, jotka tulevat valtuutettujen ja muiden luottamushenkilöiden päätettäväksi ja tehdä niitä koskevia ohjeellisia päätöksiä ja suosituksia. Valtuutettujen ja muiden luottamushenkilöiden tulee osallistua näihin tilaisuuksiin.

Jäsenen velvollisuudet 12 §

Ryhmän jäsenen tulee luottamustehtävässään edistää keskustalaisia periaatteita ja arvoja, toimia avoimesti kuntalaisiin päin, huolehtia kunnan ja kuntalaisten parhaasta. Hänen tulee toimia asiallisesti ja arvokkaasti ja olla aloitteellinen.

13 §

Ryhmän jäsenen on osallistuttava ryhmän kokouksiin, jollei hänellä ole pätevää estettä. Esteestä on ilmoitettava ryhmän sihteerille. Perusteettomasta poissaolosta ryhmä voi periä sakkoa kokouspalkkiota vastaavan määrän.

14 §

Ryhmän jäsenet ovat velvollisia osallistumaan kunnallisjärjestön, oman paikallisyhdistyksen ja kutsuttaessa myös muiden Keskustan perusjärjestöjen kokouksiin ja kertomaan valmisteltavina olevista asioista ja valtuuston päätöksistä.

15 §

Kukin ryhmän jäsen maksaa luottamushenkilömaksua kunnallisjärjestön päättämän osuuden kunnallisista luottamustehtävistä saamistaan kokous-, vuosi- ja puheenjohtajapalkkioista kunnallisjärjestölle tai sen puuttuessa kunnallisjärjestön tehtäviä hoitavalle perusjärjestölle. Sama kos- kee myös muita kunnallisiin tehtäviin valittuja Keskustaa edustavia henkilöitä. Maakunnallisista luottamustehtävistä maksu suoritetaan piirijärjestölle ja valtakunnallisista tehtävistä puolueelle.

16 §

Sopimattomasta käyttäytymisestä, näiden sääntöjen tai puolueen sääntöjen vastaisesta käytöksestä jäsenelle voidaan antaa varoitus, josta päätös tehdään ryhmäkokouksessa. Erittäin raskauttavissa tapauksissa jäsen voidaan erottaa ryhmästä joko määräajaksi tai pysyvästi. Ennen erottamispäästöstä ryhmän jäsenellä on oltava mahdollisuus selityksen antamiseen. Kunnallisjärjestön on vahvistettava jäsenen erottaminen. Mikäli kunnallisjärjestö ei hyväksy erottamista, ryhmän on noudatettava päätöstä.

Puheenjohtajan tehtävät 17 §

Puheenjohtajan tulee

* kutsua ryhmäkokoukset koolle
* kutsua kokouksiin kuultaviksi tarpeellisiksi katsomansa asiantuntijat
* saattaa ryhmän tietoon merkittävät kunnallispoliittiset asiat jo valmisteluvaiheessa
* johtaa puhetta ryhmäkokouksissa
* pitää ryhmäpuheenvuorot talousarvio-, tilinpäätös- ja suunnittelukokouksissa sekä muissa sellaisissa asioissa, joissa ryhmäpuheenvuoroja pidetään, jollei ryhmä ole toisin päättänyt
* hoitaa ryhmää koskevat neuvottelut ja muut asiat yhdessä sihteerin kanssa
* saattaa kunnallisjärjestön ja perusjärjestöjen käsiteltäväksi kunnallispoliittisesti tärkeät valtuuston päätettäväksi tulevat asiat
* vastata ryhmän kannanottojen ja päätösten tiedottamisesta julkisuuteen

Varapuheenjohtaja avustaa puheenjohtajaa tämän tehtävissä. Puheenjohtajan estyneenä ollessa hänen tehtävänsä kuuluvat varapuheenjohtajalle. Puheenjohtaja ja varapuheenjohtaja voivat jakaa tehtäviä keskenään.

Sihteerin tehtävät 18 §

Sihteerin tulee

* pitää pöytäkirjaa ryhmän kokouksissa
* hoitaa ryhmän tiedottamista puheenjohtajan ohjeiden mukaan
* avustaa ryhmän jäseniä näiden puheiden ja aloitteiden toimittamisessa tiedotusvälineille
* valmistella vuosittain ryhmän toimintakertomus ja toimittaa se kunnallisjärjestön tai sitä vastaavan perusjärjestön vuosikokoukselle
* hoitaa ryhmän kirjeenvaihtoa ja arkistoa

Edellä olevat säännöt on hyväksytty xx / x 20xx pidetyssä Keskustan xxxxxxxxxxxxxx kunnan valtuustoryhmän kokouksessa.

puheenjohtaja sihteeri

Ryhmän muut jäsenet: